  vk.com (Национальная библиотека Удмуртской Республики) Анжелика Тихонова корреспондент 5-тӥ оштолэзе Удмуртиысь Йӧскалык библиотекалэн юртаз удмурт но ӟуч кылъёсын гожъясен, Удмуртиысь калык писателен Вячеслав Ар-Сергиен (Вячеслав Сергеев) пумиськон ортчиз. Ужрадэз солэн 60 арес тырмонэзлы но «С акцентом – моим…» выль книгаеныз тодматонлы тупатӥзы. Пумиськонэ ивортодэтъя «Удмуртия» агентстволэн корреспондентэз но вуылӥз. Вячеслав Ар-Серги улон сюрессэ гожъяськонэн 12-13 аресысеныз герӟаз шуыса вераз. Мукет ӧнер утчамез но ӧвӧл. Со шуэ: «Со дамалы, кудӥз литература, ноку но изменять кареме ӧвӧл, мон котьку соин, соин ик со но монэ яратэ, видно, тани пурысьтаса но». « Гожъяськон – со мынам одӥг гинэ тӥрлыке, кудӥныз мон калыкез, дуннеез валасько, калык пӧлын асме адямиен лыдъясько. Малы ке шуоно мынам ӧвӧл произведениосам кыӵе ке но адямиез серем карем, ултӥям яке, солы пыриськыса, Инмар чотэ пуктэм. Мон котькуд адямиен вераськисько лыдӟисеным, собеседникен кадь, кудзэ мон гажасько. Мон уг учкиськы пичи-а со, бадӟым-а со, пересь-а со, мӧйы-а, егит-а: соос ваньзы одӥг кадесь мон понна » Вячеслав Ар-Серги, Удмуртиысь калык писатель Гожъясь пусъе, ас вакытаз литература удысын сюрессэ лёгыны солы удмурт гожъясьёс Владимир Романов но Семён Самсонов юрттӥзы. Соос нодъязы, визьмазы, кулэ дыръяз кылъёсынызы «чепыллязы» но. Ужъемышсы син азьын – 1986-тӥ арысен Удмуртиысь калык писательлэн Вячеслав Ар-Сергилэн 50-лэсь ятыр книгаосыз потӥзы, произведениоссэ Россиысь, СССР-ысь, Европаысь 40-лэсь ятыр кылъёсы берыктӥзы. Нош али лыдӟись кие эшшо выль ужез – ӟуч кылын кылбуръёсыныз «С акцентом – моим…» бичетэз вуиз. « Отчы пыртэмын берло дыръёсысь мынам ӟуч кылбуръёсы. Асьме улонмы сярысь, люкиськон, ортчись улон сярысь, куректон сярысь. Оглом, тани та вань книга ӟеч собеседникен сюлмысь вераськон кадь. <…> Но самой отын эффектноез, что именно "с акцентом – моим…", <…> что в этой моей поэзии самый главный акцент – мой – удмуртский. Туж чебер книга. Владимир Романов, кылбурчи, мынам наставнике, шуэ вал: "Таӵеез ӧй вал на" » Вячеслав Ар-Серги, Удмуртиысь калык писатель Пусъём, матысь дыре Вячеслав Ар-Сергилэн быръем ужъёсыныз кык томен книгаез потоз: одӥгез удмурт кылын, мукетыз – ӟуч. Со лыдӟисьёс доры туэ гужем вуоз. Гожъясь шуэ, выль произведениосызлы сузъетъёс, малпанъёс, геройёс ноку нимысьтыз уг утча, соос асьсэос сое шедьто. Ӵемысь – калыкен пумиськонъёс бере. « Ӝытазе пукыку, компьютер азьын, ульчаетӥ ветлыку, усьтыр-табыр саестӥ куто, пукто, Славике, мусое, гожты монэ али ик, шуо. Мон тодӥсько: кӧня ке час-кык беромид ке, со идея кошкоз но ноку но тон доры уз ни лыкты. Мынам туж трос сыӵе куноосты келяме вань. Солы ик луыса мон туж жадной соиз ласянь. Лыктэ ке идея, вань ужез куштоно, ваньзэ вунэтоно, сиён но, юон но, кисыяд тӧл но шула ке, ваньзэ-ваньзэ, только сое гожъяно. Литература – со нырысь-валысь ик ремесло, сое валаны кулэ ужез сямен. Нош сэре, валаны кутскид ке, соку тыныд со дама, литература, усьтоз ини аслэсьтыз сандыксэ » Вячеслав Ар-Серги, Удмуртиысь калык писатель Калык писателез лыдӟисьёсыз вылӥ дунъяло. Сое ӟечкыланы но йӧскалык лыдӟетъюртэ лачак калык люкаськиз: элькун кивалтӥсьёс, эшъёсыз, лыдӟисьёсыз, гуртоосыз но мукетъёсыз. Вячеслав Ар-Сергилэн пумиськоназ. vk.com (Национальная библиотека Удмуртской Республики) Удмурт тодосчи, литературовед, журналист, дышетӥсь, Удмуртиысь калык писатель Александр Шкляев пусйиз, Вячеслав Ар-Серги удмурт литератураын интызэ возьматӥз ини, со зэмос калык писатель, уго калыклэсь сямъёссэ возьматыны быгатэ.  « Вань трос прозаикъёс. Соос гожъяло кыӵе ке но вакчияк веросъёс, отысь адӟиськом удмурт кылэз, но ум адӟиське сыӵе шальк-шальк характеръёсты, кызьы-о шуиськом, типъёсты. Ар-Сергиез лыдӟыса, солэсь веросъёссэ, повестьёссэ, асьмеос адӟиськом калыкез. Крестьянъёс пӧлысь, городысь, гуртысь, кыӵе типъёс вань. Соин ик сое калык писатель карим. Кылэз тодэмез бордын гинэ ӧвӧл, кылэз кутыны быгатэмез бордын гинэ ӧвӧл, кызьы адямиосты суреда суредась, со кылын суреда адямиослэсь поведенизэс, соослэсь биографизэс, соослэсь улон интызэс, пӧртэм конфликтъёсын ваче пумит луэмзэс яке эшъяськемзэс – со бордысь мон адӟисько солэсь кужымзэ » Александр Шкляев, Удмуртиысь калык писатель, тодосчи, литературовед, журналист, дышетӥсь Удмуртиысь Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсезлэн, «Удмурт Кенеш» огазеяськонлэн тӧроезлэн Татьяна Ишматовалэн кылъёсызъя, Вячеслав Ар-Серги сярысь дугдылытэк вераськыны луэ, но со сямен улон, адямиос, ужъюгдур сярысь пумтэм-йылтэм вераськыны нокин уз быгаты. « Со адями, кудӥз ваньмыз сярысь сюлмаське. Со лирика, ас шӧдонъёсыз сярысь гожъясь огшоры автор, огшоры писатель, кылбурчи гинэ ӧвӧл, со адями, кудӥз мур малпаське дышетонын воштӥськонъёс сярысь но, калык литератураос азинскон сярысь но. <…> Со адями, кудӥз бурдъяны, инбаме ӝутыны но сыӵе ик капчиен инбамысь музъем вылэ васькытыны но, тон рос-прос музъем вылтӥ вамышъяны кулэ шуыны быгатэ. <…> Котькуд ӧсэз тӥ усьтыны быгатӥськоды асьтэ кылыныды. Кылын. Со туж бадӟым тӥледлы быгатонлык сётэмын Инмарен. Мон туж дунъясько, тӥ солэсь ӧд куштӥське, котькыӵе шуг-секытъёсты чидаса, ас уженыды кылиды шуыса » Татьяна Ишматова, Удмуртиысь Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроез Пумиськонын гожъясьлэн кылбуръёсыз но соосъя гожтэм кырӟанъёс чузъяськизы.  Тодэ вайытом, «Удмуртия» книгапоттонниын Алла Кузнецовалэсь, Егор Загребинлэсь но Владимир Михайловлэсь удмурт кылын выль бичетъёссэс поттӥзы. Тегъёс: Литература Удмуртия Лулчеберет Ижкар гожъясьёс удмуртъёс  